Diari Oficial de la Generalitat Valenciana


Sumari del DOGV 6980, del 07-03-2013 (2013/2119)

RESOLUCIÓ de 28 de desembre de 2012, del rector de la Universitat Politècnica de València, per la qual es prorroga el pressupost de l'exercici 2012 a l'exercici 2013.
----------------------------------------------------------------------------------------------------------------------------------------------------------------------

### Dades del document

Número de DOGV
:   6980

Data del DOGV
:   07-03-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/2119


Data del document
:   28-12-2012

Organisme emissor
:   Universitat Politècnica de València

Tipus de document
:   Resolució

RESOLUCIÓ de 28 de desembre de 2012, del rector de la Universitat Politècnica de València, per la qual es prorroga el pressupost de l'exercici 2012 a l'exercici 2013. [2013/2119]
Al tancament de l'exercici 2012 concorren les circumstàncies següents que condicionen l'elaboració del pressupost per a 2013:
a) La dotació d'un crèdit en el Projecte de Pressupost de la Generalitat Valenciana per a 2013, com a subvenció ordinària de la Universitat Politècnica de València, de 622.336.634 euros, amb una variació de -8,7 % respecte a l'aprovat en l'exercici 2012, que ascendia a 815.349.358 euros.
Una disminució dels crèdits matriculats que meriten preus públics de matrícula del 9,9 %, fet que considerant l'efecte de l'increment dels preus públics aplicables al curs 2012-13 ha suposat una estimació d'increment de recaptació de 6.146.206 euros.
L'agregació de les variacions de signe contrari descrites en els dos paràgrafs anteriors suposa una reducció de finançament net de la Universitat Politècnica de València per a l'exercici 2013 de 11.686.178 euros.
b) El Projecte de Pressupostos de la Generalitat Valenciana per a 2013 no recull les dotacions compromeses en la «Modificació del conveni de col·laboració subscrit el 28 de maig de 2008, entre la Conselleria d'Educació i la Universitat Politècnica de València per al finançament de despeses corrents i d'inversió», en les clàusules tercera i quarta de la qual s'establia:
«Tercera. El pagament de les anualitats 2013 a 2022 es finança a càrrec del programa pressupostari 422.60 Universitat i Estudis Superiors, línies de subvenció T7404000 «Conveni de finançament de despesa corrent» i T7405000 «Conveni de finançament per a despeses d'inversió», i es destina a la mateixa finalitat que recull el conveni de col·laboració subscrit el 26 de maig de 2008 entre la Conselleria d'Educació i la Universitat Politècnica de València.
Quarta. Les línies de subvenció a què fa referència la clàusula tercera són independents del finançament ordinari que resulte cada any per a la Universitat Politècnica de València».
L'import del pagament ajornat previst per a l'exercici 2013 era de 94.062.423,80 euros. La falta de consignació en el Projecte de Pressupostos de la Generalitat Valenciana per a 2013 implica la prolongació de l'enorme tensió de tresoreria que està patint la universitat en els exercicis recents, amb uns costos financers creixents, i introdueix un factor d'incertesa respecte a la fiabilitat dels drets de cobrament deguts per la Generalitat, que poden afectar-ne de manera significativa l'adequació dels comptes anuals als principis comptables que s'han d'aplicar a la universitat.
c) El Projecte de Llei de Pressupostos de la Generalitat Valenciana per a 2013 preveu en l'articulat el següent:
«Article 14. Del cost autoritzat i de l'estabilitat pressupostària i sostenibilitat financera en l'àmbit de les universitats públiques dependents de la Generalitat
1. De conformitat amb el que disposa l'article 81.4 de la Llei Orgànica 6/2001, de 21 de desembre, d'Universitats, per a l'exercici 2013, el cost autoritzat per tots els conceptes retributius del personal docent funcionari i contractat, i del personal no docent, el fixa, per a cadascuna de les universitats públiques dependents de la Generalitat, el Consell.
El Consell ha de fixar el cost esmentat, per a cadascuna de les universitats, amb anterioritat al 31 de març de 2013, en el marc de la normativa bàsica sobre oferta d'ocupació pública i de la dotació que per al finançament de les universitats preveu la llei de pressupostos corresponents.
Article 16. Rendició de comptes i control financer en l'àmbit de les universitats públiques dependents de la Generalitat
a) Les universitats han de trametre a la conselleria que té assignades les competències en matèria d'universitats, abans del 30 d'abril de 2013, els pressupostos d'ingressos i despeses corresponents a l'exercici 2013, aprovats pel seu Consell Social, així com la liquidació dels pressupostos de l'exercici anterior, aprovada degudament pels òrgans de la universitat a què estatutàriament correspon».
d) En la data actual la Generalitat continua devent a la Universitat Politècnica de València l'import de 14.402.849 euros corresponents a dues mensualitats de l'exercici 2012, i un import de 29.954.683,87 euros corresponents a diversos pagaments pendents de liquidació amb origen en els exercicis 2010, 2011 i 2012.
De tot el recull anterior, es deriva una situació d'extrema incertesa respecte al tancament i la liquidació de l'exercici 2012, així com la possible repercussió en els comptes de la Universitat Politècnica de València per a l'exercici 2013, i és d'importància capital que es regularitzen els 73.629.167,87 euros pendents de pagament en l'exercici 2012 i s'aclarisca amb fiabilitat els terminis de cobrament efectiu del deute històric de la Generalitat amb la Universitat Politècnica de València.
Atesos tots els elements ja exposats, la Universitat Politècnica de València considera que no disposa en aquest moment de la informació necessària que li permeta establir una previsió consistent dels ingressos disponibles i de les despeses finançables per a l'exercici 2013, així com de les seues circumstàncies econòmiques i financeres fins que es liquide l'exercici 2012, per la qual cosa es planteja iniciar l'exercici 2013 articulant una pròrroga del pressupost 2012.
La pròrroga d'un pressupost suposa la continuació de la vigència del corresponent a l'exercici anterior quan no s'ha pogut aprovar un altre de nou. És un mecanisme excepcional, previst en la legislació vigent, que facilita el funcionament administratiu normal i impedeix la paralització econòmica de la universitat.
Tanmateix, el pressupost que es prorroga és el corresponent al dels crèdits inicials de l'exercici anterior, excloent-ne, d'acord amb el que determinen els apartats 2 i 3 de l'article 38 de la Llei 47/2003, de 26 de novembre, General Pressupostària, els que no afecten «els crèdits per a despeses corresponents a programes o actuacions que acaben en l'exercici els pressupostos del qual es prorroguen o per a obligacions que s'hi extingeixen».
Per tota l'exposició anterior, el rector de la Universitat Politècnica de València ha resolt no presentar al Consell de Govern i al Consell Social el projecte de pressupostos de la UPV per a 2013, que en conseqüència s'haurà d'elaborar una vegada s'haja liquidat l'exercici 2012, i s'hagen resolt les incerteses respecte al deute històric de la Generalitat Valenciana, i d'acord amb el que preveu la Llei General Pressupostària esmentada, el rector de la Universitat Politècnica de València, resol:
Primer
No estant previst aprovar el pressupost de la Universitat Politècnica de València per a l'any 2013 abans del primer dia de l'exercici econòmic 2013, es consideren prorrogats automàticament els pressupostos inicials de l'exercici 2012, fins a l'aprovació i la publicació del nou pressupost en el Diari Oficial de la Comunitat Valenciana, amb les especificacions que s'estableixen tot seguit:
a) L'import del pressupost prorrogat de l'estat de despeses no pot superar l'import total dels crèdits aprovats en el pressupost inicial aprovat per a l'exercici 2012, minorat en l'import de la disminució de finançament net que per a la Universitat Politècnica de València es deriven de les previsions del Projecte de Pressupostos de la Generalitat per a l'exercici 2013 i de la variació de recaptació de preus públics en l'exercici 2013, respecte al de 2012.
b) La minoració dels crèdits del pressupost inicial 2012 prorrogat a l'exercici 2013, d'acord amb el que especifica l'apartat a, s'aplica als crèdits dotats per a infraestructures noves no licitades, als pressupostos assignats per resultats de les unitats acadèmiques i als programes propis de la universitat. El rector pot determinar les excepcionalitats a l'aplicació d'aquest criteri.
c) L'aplicació de la pròrroga s'ha de realitzar salvaguardant en tot cas:
i. La gestió dels drets d'ingressos de què és o pot ser titular la Universitat Politècnica de València en el transcurs de l'exercici 2013.
ii. L'atenció de les despeses de personal per la totalitat dels conceptes retributius i de costos socials a què té dret el personal de la universitat, conforme al que preveuen les normes pressupostàries vigents per a l'exercici 2013. Així mateix, es prorroguen els crèdits necessaris per a atendre els incentius a la jubilació corresponents a les persones acollides al seu dia al programa d'incentivació a la jubilació de la UPV.
iii. La cobertura de les despeses de caràcter consolidat o recurrent, requerides per al funcionament normal de la universitat i de les de caràcter contractual que s'han adquirit degudament amb anterioritat al 31 de desembre de 2012, així com, si és el cas, les necessàries per a l'aplicació de les disposicions legals de caràcter pressupostari aplicables a l'exercici 2013.
iv. L'adaptació de l'estructura orgànica dels crèdits de l'estat de despeses a l'organització administrativa en vigor en l'exercici que el pressupost s'ha d'executar.
Segon
Es prorroga la vigència de les normes de funcionament del pressupost 2012 de la Universitat Politècnica de València a l'execució de la seua pròrroga durant l'exercici 2013, excepte en allò que no s'adequa a la normativa legal que ha entrat en vigor l'1 de gener de 2013.
Tercer
S'autoritza el gerent per a dictar totes les disposicions, normes i instruccions de caràcter economicoadministratiu que siguen necessàries per a aplicar la pròrroga del pressupost 2012 de la UPV per a l'exercici 2013.
Quart
Informar d'aquest acord al Consell de Govern i al Consell Social de la Universitat Politècnica de València.
València, 28 de desembre de 2012.- El rector: Juan Juliá Igual.